

**ŠOLSKO LETO 2019/20**

***KRITERIJI OCENJEVANJA ZNANJA PRI POUKU MATEMATIKE***

***V 6., 7.,*** ***8. IN 9. RAZREDU***

CILJI:

Temeljni cilji zajemajo najpomembnejše znanje, ki so pogoj za napredovanje,

razumevanje in učenje novih vsebin.

Zahtevnejši cilji niso nujni za uspešno napredovanje in so pogosto tudi težji za

razumevanje.

Za vse učence načrtujemo, obravnavamo in želimo doseči vsaj temeljne cilje.

PREVERJANJE znanja se nanaša na to, kako učenec razume učne vsebine pred, med in ob

koncu obravnave vsebin.

OCENJEVANJE znanja je ugotavljanje in vrednotenje doseženega znanja po tem, ko je bila snov posredovana, utrjena in je bilo preverjeno, kako so jo učenci razumeli in usvojili.

***KRITERIJI OCENJEVANJA***

**USTNO OCENJEVANJE**

Učenec je ustno ocenjen vsaj 3-krat, odvisno od števila učencev v oddelku (skupine) oziroma ostalega ocenjevanja oziroma glede na specifiko učencev (manjše sposobnosti učencev, učenci s posebnimi potrebami ...).

**PISNO OCENJEVANJE**

V šolskem letu so učenci vsaj 3-krat pisno ocenjeni.

Pisni preizkusi so napovedani na začetku šolskega leta, ko je podan mrežni plan. Učenci so seznanjeni s časovnim terminom pisnih preizkusov znanj v septembru, v začetku šolskega leta. Dovoljeni pripomočki so pisala, geometrijsko orodje.

Piše se predelana snov, ki je utrjena in preverjena.

Kriteriji pisnega ocenjevanja znanja so izdelani na podlagi konceptualnega, proceduralnega in problemskega znanja ter ciljev, predpisanih z učnim načrtom za matematiko v osnovni šoli.

POPRAVLJANJE NEGATIVNIH OCEN

Ob koncu vsakega ocenjevalnega obdobja ima učenec možnost po dogovoru z učiteljem popravljanja negativnih ocen.

**OPISNIKI IN KRITERIJI USTNEGA OCENJEVANJA ZNANJA (MATEMATIKA)**

**ODLIČNO 5**

 (90 - 100 %)

Učenec izkazuje poleg temeljnih in minimalnih standardov znanja tudi problemsko znanje. Samostojno, pravilno in sistematično odgovarja na vsa vprašanja, tudi tista najvišjih taksonomskih stopenj. Pri odgovarjanju na vprašanja je učenec hiter in odziven. Se matematično pravilno in jasno izraža, samostojno sklepa, prepričljivo in logično razlaga ter argumentira trditve. Obvlada matematično terminologijo, jasno interpretira podatke in jih sintetizira. Razširja in povezuje usvojeno znanje na nove neznane primere, pri čemer uporablja različne metode s kreativnimi tehnikami reševanja.

**PRAV DOBRO 4**

(75 - 89 %)

Učenec izkazuje večino temeljnih in vse minimalne standarde znanja. Primerno utemeljuje in oblikuje argumente, vendar pri odgovorih ni povsem samostojen, zato je učiteljeva pomoč potrebna v minimalni meri. Oblikuje odgovore s svojimi besedami, vendar še vseeno matematično ustrezno. Primerno interpretira matematične pojme, jih pravilno uporabi, poti reševanja zmore pojasniti, primerjati ter delno razložiti in presoditi rezultate. Težave ima le pri sintezi in vrednotenju, kajti usvojenega znanja ne zmore uporabiti v novih neznanih situacijah.

**DOBRO 3**

(61 - 74 %)

Učenec izkazuje nekatere temeljne standarde znanja in vse minimalne standarde znanja. Z učiteljevo pomočjo pravilno reproducira znanje, razume učno snov, vendar brez utemeljevanja, v znanju je opaziti pomanjkljivosti. Pri odgovarjanju na vprašanja je opaziti šibko samokontrolo z majhno kreativnostjo, vendar s pomočjo učitelja napotke ustrezno upošteva in uporabi. Njegov nastop je neprepričljiv s šibko matematično terminologijo.

**ZADOSTNO 2**

(45 - 60 %)

Učenec izkazuje večino minimalnih standardov znanja. Čeprav je znanje pomanjkljivo z omejenim razumevanjem vsebine, zmore z učiteljevo pomočjo odgovoriti na vprašanja nižjih taksonomskih stopenj. Matematična terminologija je zelo šibka, ne prepozna uporabnosti podatkov. Ob učiteljevi pomoči in namigih prikliče minimalno znanje, vendar ga ne zna učinkovito uporabiti. Premore rutinsko znanje s šibko kreativnostjo brez samokontrole v prepoznavanju napak.

**NEZADOSTNO 1**

(0 - 44 %)

Učenec ne dosega minimalnih standardov znanja niti ne pozna osnovnih matematičnih pojmov, podatkov, definicij. Na vprašanja iz najnižjih taksonomskih stopenj odgovarja površno, pogosto se jih loti z ugibanjem. Kljub učiteljevi usmerjeni spodbudi in pomoči, le-te ne zmore uporabiti. Matematična terminologija mu je tuja, naučena vsebina je brez povezav in površno usvojena, zato jo tudi napačno razlaga ali pa na vprašanja sploh ne odgovori.

**OPISNIKI IN KRITERIJI PISNEGA OCENJEVANJA ZNANJA (MATEMATIKA)**

**ODLIČNO 5**

 (90 - 100 %)

Učenec izkazuje znanje minimalnih in temeljnih standardov znanja. Reši naloge najvišjih taksonomskih stopenj, kjer izkaže problemsko znanje. Naloge rešuje sistematično, korake reševanja dosledno zapiše, uporablja kreativne tehnike reševanja in matematično terminologijo ter simboliko. Usvojeno znanje zmore razširiti in uporabiti v novih neznanih situacijah. Logično sklepa in svoje odločitve argumentira, dobljene rešitve ustrezno oceni in jasno presodi njihovo pravilnost.

**PRAV DOBRO 4**

(75 - 89 %)

Učenec izkazuje minimalne standarde znanja in tudi večino temeljnih standardov. Naloge najvišjih taksonomskih stopenj rešuje dokaj sistematično, vendar je pri zapisu opaziti nedoslednost. Uporablja kreativne tehnike reševanja, zadovoljivo uporablja matematično terminologijo in simboliko. Izkazano znanje pogostokrat uporabi v novih situacijah, kjer primerno interpretira matematične pojme, jih pravilno uporabi, rezultate zmore primerjati ter delno razložiti. Težave ima le pri sintezi in vrednotenju, kajti usvojeno znanje ni povsem stabilno v novih neznanih situacijah.

**DOBRO 3**

(61 - 74 %)

Učenec izkazuje nekatere temeljne standarde in vse minimalne standarde znanja. Pravilno reproducira znanje, razume učno snov, vendar brez utemeljevanja, v znanju je opaziti pomanjkljivosti. Rešuje naloge, kjer usvojeno znanje uporabi v znanih situacijah, oziroma poznanih tipih nalog. Dokaj zadovoljivo pojasni matematične pojme, jih pravilno uporabi, rezultatov večinoma ne predvidi in ne presodi njihove smiselnosti. Matematično terminologijo je opaziti, vendar v manjši meri.

**ZADOSTNO 2**

(45 - 60 %)

Učenec ima usvojeno večino minimalnih standardov znanja. Čeprav je znanje pomanjkljivo z omejenim razumevanjem vsebine, vseeno zmore reproducirati znanje, predvsem pri nalogah nižjih taksonomskih stopenj. Matematična terminologija je zelo šibka, saj so osnovni pojmi precej površno naučeni, zato tudi ne prepozna uporabnosti podatkov. Premore rutinsko znanje s šibko kreativnostjo brez samokontrole v prepoznavanju napak.

**NEZADOSTNO 1**

(0 - 44 %)

Učenec ne dosega potrebnih minimalnih standardov znanja, niti v minimalnem obsegu ne pozna osnovnih matematičnih pojmov. Naloge najnižjih taksonomskih stopenj rešuje površno, pogosto se jih loti z ugibanjem. Matematična terminologija mu je tuja, naučena vsebina je brez povezav in površno usvojena, zato jo napačno uporabi ali pa celo naloge ne rešuje.

**DRUGE OBLIKE OCENJEVANJA:**

Poglavja, pri katerih imajo učenci težave z uporabo geometrijskega orodja pri reševanju nalog pri tabli (načrtovanje geom. likov, preslikave … ), lahko preverimo in ocenimo na delovnih listih.

Učenci lahko pridobijo oceno tudi s projektnimi nalogami, različnimi izdelki, v 6. razredu pa tudi z geometrijskim narekom.

Za vsako osvojeno priznanje na tekmovanju (s področja matematike) na državni ravni dobi učenec odlično oceno.

**ZAKLJUČNA OCENA**

Zaključno oceno ob koncu pouka določi učitelj na podlagi ocen, ki jih je učenec pridobil med šolskim letom, sprotnega dela pri pouku, sodelovanja in odnosa do predmeta.

***Vsi kriteriji so bili predstavljeni in sprejeti na matematičnem aktivu 1. 7. 2020.***

***Aktiv matematike:***

***Darja Turk, vodja aktiva***

***Monika Tomažič***